# Uge 14 - Projekt idé, Pizzeria (Obligatorisk)

Projektet skal laves i WFP ( Windows Forms App .NET Framework ) i sproget C#.

Benyt jeres eksisterende Github Repositories til dette projekt.   
- Lav en ny undermappe, hvor I lægger dette projekt.

**OBS!**

* Lav et overskueligt vindue, så det er nemt at finde rundt I jeres program.
* Fortsat vær opmærksom på navngivning og brug af funktioner og variabler.
* Kodekommentare!

**Introduktion**

I denne tid hvor alle restauranter er lukkede, så laver vi vores egen, og ikke en hvilken som helst restaurant, men et pizzeria!

1. **Pizzaer på menuen.!**

Til at starte med, er det eneste vi skal tænke på, hvad der sker i køkkenet og vi skal have nogle pizzaer.

* Lav tre standard pizzaer i to forskellige størrelser som kunden kan vælge imellem.
* Gør det muligt for kunden at se, i en oversigt, de ingredienser pizzaen består af (f.eks. bund, tomatsovs, ost mm.).
* Lav en pris på de forskellige pizzaer, som man får givet, når man køber pizzaen.

1. **Gør-det-selv-pizza!**

Nu vil kunderne selv have lov til at komme med deres udgave af en pizza. (Tag højde for kræsne kunder!) Dvs. det skal være muligt at vælge:

* .. størrelsen på pizzaen
* .. type af dej
* .. sovs
* .. tilbehør/fyld (maks. 4)
* .. ost
* .. krydderier

*OBS!* - Udvid de allerede lavede pizzaer, så det er muligt at vælge dem og komme med ændringer til dem!

1. **Shit, vi har gjort det gratis!**

* Lav et system så hver pizza (ingrediens på pizzaen) har en pris, og en samlet pris som kunden kan betale.

1. **Jamen jeg kan spise to pizzaer, og jeg er da også i grunden lidt tørstig!**

Det skal selvfølgelig være muligt at købe noget at drikke, når man får sin pizza! (Mere salg = flere penge!)

* Lav tre typer drikkevarer som kunden kan købe med som et tilvalg, når han/hun køber en pizza.
  + Fås i tre forskellige størrelser (lille, mellem og stor).
  + Husk prisen!

De sultne kunder som kan spise mere end én pizza, eller drikke mere end én drikkevare, skal selvfølgelig have mulighed for det!

* Gør det muligt at kunne lave en ordre, så man kan bestille flere pizzaer og flere drikkevare.!
  + Husk at opdatere udregningen af en samlet pris i form af en samlet ordre.

1. **Rabat – Hvad er det.?**

Vi har haft flere kunder, som køber mange pizzaer og drikkevarer ad gangen – dem vil vi gerne vise, at vi værdsætter, så derfor skal vi have indført en rabatordning, så disse kunder føler sig værdsat af os!

* Lav et rabatsystem, så ved køb af min. 2 pizzaer og 2 drikkevarer, bliver prisen på pizza-dejen (dyreste dej, hvis der er prisforskel) gratis på én pizza.
  + Husk at tilføje til prisoversigten, at rabatten er tilføjet.